b'\n_START_ARTICLE_\nBiseksualnost\n_START_PARAGRAPH_\nBiseksualnost je spolna usmerjenosti oseb, ki jih lahko privla\xc4\x8dijo ljudje mo\xc5\xa1kega in \xc5\xbeenskega spola. Biseksualnost je obstajala v razli\xc4\x8dnih kulturah v \xc4\x8dlove\xc5\xa1ki zgodovini in se pojavlja pri \xc5\xa1tevilnih \xc5\xbeivalskih vrstah, vendar pa termin biseksualnost, tako kot heteroseksualnost in homoseksualnost, obstaja \xc5\xa1ele od 19. stoletja.\n_START_SECTION_\nOpis\n_START_PARAGRAPH_\nBiseksualna aktivistka Robyn Ochs definira biseksualnost kot "potencial za ljubezensko ali spolno privla\xc4\x8dnost do ljudi ve\xc4\x8d kot enega razli\xc4\x8dnega spola, ne nujno v istem obdobju, na enak na\xc4\x8din ali do enake mere."\n_START_SECTION_\nPogostnost\n_START_PARAGRAPH_\nDele\xc5\xbe biseksualcev dolo\xc4\x8dene populacije je te\xc5\xbeko oceniti, ker posamezniki pogosto zamol\xc4\x8dijo nagnjenja (tudi) do istega spola ali pa se jih sploh ne zavedajo. Razli\xc4\x8dne raziskave zato podajajo zelo razli\xc4\x8dne podatke. Zgornjo mejo je navedel Kinsey v svojem poro\xc4\x8dilu iz leta 1948, kjer je zapisal, da je 90-94\xc2\xa0% populacije biseksualne vsaj do dolo\xc4\x8dene mere. Novej\xc5\xa1e raziskave v sodobnih dru\xc5\xbebah navajajo, da se kot ne izklju\xc4\x8dno hetero- ali homoseksualne identificira skoraj polovica mladih oseb med 18 in 24 let.\n_START_SECTION_\nBiseksualnost v zgodovini\n_START_PARAGRAPH_\nV zgodovini je bila zlasti mo\xc5\xa1ka biseksualnost v mnogih kulturah splo\xc5\xa1no sprejeta ali celo pri\xc4\x8dakovana. \xc5\xa0lo je predvsem za veze med starej\xc5\xa1im in mlaj\xc5\xa1im mo\xc5\xa1kim, na primer pederastija v anti\xc4\x8dni Gr\xc4\x8diji  ali shudo na Japonskem. Nasploh bi homoseksualno vedenje mo\xc5\xa1kih v starih kulturah danes pove\xc4\x8dini ozna\xc4\x8dili kot biseksualno. _NEWLINE_Definicije homoseksualnosti, heteroseksualnosti in biseksualnosti so novodobni sociolo\xc5\xa1ki konstrukti in niso vedno primerni za razumevanje zgodovinskih oblik spolnega vedenja.'